पदकधारी सुगठकलाई नगद पुरस्कार
५४ औं एसियाली शारीरिक सुगठन तथा फिजिक्स स्पोर्टस च्याम्पियनसिपमा रजत पदक जितेका नेपाली खेलाडी उमेश राई र कांस्य विजेता राजु राईलाई बुधबार पूर्वघोषित नगद पुरस्कार प्रदान गरिएको छ ।
काठमाडौँ — ५४ औं एसियाली शारीरिक सुगठन तथा फिजिक्स स्पोर्टस च्याम्पियनसिपमा रजत पदक जितेका नेपाली खेलाडी उमेश राई र कांस्य विजेता राजु राईलाई बुधबार पूर्वघोषित नगद पुरस्कार प्रदान गरिएको छ ।उमेशले शारीरिक सुगठनतर्फ ८० केजी तौल समूहमा रजत जितेका थिए । राजुले फिटनेस फिजिक्सबाट कांस्य जितेका हुन् ।नेपाल शारीरिक सुगठन तथा फिटनेस संघका अध्यक्ष राजेशबाबु श्रेष्ठले व्यक्तिगत रूपमा घोषणा गरेको रजत विजेतालाई १ लाख ५० हजार र कांस्य विजेतालाई ७५ हजार रुपैयाँ पुरस्कार प्रदान गरेका थिए ।संघका प्रथम उपाध्यक्ष विजयलाल कायस्थले पदक विजेतालाई क्रमश: २० हजार र १० हजार पुरस्कार प्रदान गरे । विश्व शारीरिक सुगठन तथा फिजिक्स स्पोर्टस फेडेरेसनले नेपाल शारीरिक सुगठन तथा फिटनेस संघका अध्यक्ष राजेशबाबु श्रेष्ठलाई फेडेरेसनको साइन्स एन्ड रिसर्च कमिटी अध्यक्षमा मनोनीत गर्नुले नेपालको शारीरिक सुगठन खेलको उचाइ बढेको संघका उपाध्यक्ष दिनेश राजभण्डारीले चर्चा गरे । नेपालले ५५ औं एसियाली शारीरिक सुगठन तथा फिजिक्स स्पोर्ट्स च्याम्पियनसिप सन् २०२३ को सेप्टेम्बरमा काठमाडौंमा आयोजना गर्ने जिम्मेवारी पाएको छ ।